Moorde in PE-aftreeoord: Bejaardes is 'versmoor, gewurg' | Maroela Media
Die 91-jarige Agnes Elaine Burns en die 87-jarige Rosemary Langton, die twee vroue wie se moorde in 'n aftreeoord in Port Elizabeth verlede week skokgolwe veroorsaak het, het versmoor.
Maroela Media het vroeër berig die twee vroue se liggame is Donderdag omstreeks 05:45 in hul onderskeie kamers in die Stella Londt-aftreeoord ontdek. Hul aanvaller(s) het vermoedelik deur 'n oop venster op die boonste verdieping van die sentrum toegang tot die gang verkry, het die polisie vroeër gesê.
Volgens die polisie blyk dit dat Burns eerste oorrompel is. Haar hande en voete was vasgebind, haar mond was toegestop en haar kamer geplunder. Langton se liggaam is onder soortgelyke omstandighede gekry.
Die polisie beskou moord as die motief vir die aanval en twee moordsake en 'n huisrooftog word ondersoek.
Kol. Priscilla Naidu, polisiewoordvoerder in die Oos-Kaap, het Maandag gesê die nadoodse ondersoek het gewys dat Burns en Langton versmoor het.
"Daar was ook aanduidings dat hulle gewurg is," het sy gesê.
Niemand is nog in verband met die voorval aangekeer nie en die polisieondersoek duur voort.
Die Stella Londt-aftreeoord, deel van die St. John-groep, het ná die voorval sy "ongelooflike skok en diepe hartseer" oor die voorval in 'n verklaring te kenne gegee.
"Kommerwekkende vlakke van geweldsmisdaad staar ons land in die gesig, veral teen vroue en die mees weerloses in ons gemeenskappe. Die gebeure [verlede week] is 'n hartseer herinnering aan die enorme en simptomatiese uitdagings wat alle Suid-Afrikaners die hoof moet bied," het dr. Thabo Makgoba, aartsbiskop van die Anglikaanse kerk in Kaapstad en hoof van die St. John-orde in Suid-Afrika, gesê.
"Terwyl ons die tragiese nuus probeer verwerk, bevestig die bestuur van Stella Londt, asook van die St. John-orde, dat die veiligheid en welstand van ons inwoners en personeel die vernaamste prioriteit is. Ons werk daarom nou saam met die polisie en ons veiligheidsdiensverskaffer om die feite oor dié afskuwelike misdaad te bepaal."
Makgoba het gesê die uitwerking van die voorval op die vroue se gesinne, ander inwoners, die sentrum se personeel asook die breër St. John-gemeenskap, was beduidend.
Op die ouderdom van 91 en 87…..kan dit n mens genoem word wat die daad gepleeg het??? mag ons Almagtige God se toorn ge-openbaar word teen die geweld in ons land!!!!
Hoe het hulle geweet van die oop venster
Moet daar nie dalk leuen verklikker toetse op die personeel gedoen word.
'n Spesmase: seker weer groot polise geld betrokke dus miskien moord uit ons eie sogenaamde vredeliiewende nasie? Tyd sal egter leer!
Dis nuusberigte soos hierdie wat my slapelose nagte gee. My huis lyk alreeds soos 'n tronk, met al die sekuriteit maar nog steeds voel ek elke aand bang.